《春可乐》
魏晋·夏侯湛

春可乐兮乐东作之良时。嘉新田之启莱。悦中畴之发菑。桑冉冉以奋条。

麦遂遂以扬秀。泽苗翳渚。原卉耀阜。春可乐兮乐崇陆之可娱。

登夷冈以回眺。超矫驾乎山隅。春可乐兮缀杂华以为盖。集繁蕤以饰裳。

散风衣之馥气。纳戢怀之潜芳。鹦交交以弄音。翠翾翾以轻翔。

招君子以偕乐。携叔人以微行。援若流之绿芰。进樱桃于玉盘。

作者简介：（243—291）西晋谯国谯人，字孝若。幼有盛才，文章宏富。美容貌，少与潘岳友善，时称连璧。为太尉掾。武帝泰始中，举贤良，对策中第，拜郎中。后补太子舍人，转尚书郎，出为野王令。惠帝立，以为散骑常侍。性豪侈，将死，遗命薄敛。曾著《魏书》，见陈寿《三国志》，便坏己书而罢。今存《夏侯常侍集》。